Správa Komisie Európskemu parlamentu a Rade - Implementácia Programu verejného zdravia v roku 2007 /* KOM/2008/0482 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 23.7.2008 KOM(2008) 482 v konečnom znení SPRÁVA KOMISIE EURÓPSKEMU PARLAMENTU A RADE Implementácia Programu verejného zdravia v roku 2007 SPRÁVA KOMISIE EURÓPSKEMU PARLAMENTU A RADE Implementácia Programu verejného zdravia v roku 2007 (Text s významom pre EHP) ÚVOD V zmysle článku 12 ods. 1 rozhodnutia Európskeho parlamentu a Rady č. 1786/2002/ES z 23. septembra 2002 o akčnom programe Spoločenstva v oblasti verejného zdravia (2003 – 2008)[1] musí Komisia pravidelne sledovať vykonávanie činností v rámci tohto programu, pokiaľ ide o jeho ciele. Cieľom tejto správy je informovať Európsky parlament a Radu o implementácii Programu verejného zdravia v roku 2007. Správa o prvých štyroch rokoch realizácie programu sa nachádza na internetovom portáli Europa[2]. ZDRAVOTNÁ POLITIKA V ROKU 2007 Rok 2007 bol pre Generálne riaditeľstvo pre zdravie a ochranu spotrebiteľa rokom veľkých úspechov politiky, keďže bol poznačený prijatím druhého akčného programu Spoločenstva v oblasti zdravia (2008 – 2013) a bielej knihy „Spoločne za zdravie: strategický prístup EÚ na obdobie 2008 – 2013“. Druhý akčný program Spoločenstva v oblasti zdravia (2008 – 2013) Druhý akčný program Spoločenstva v oblasti zdravia (2008 – 2013)[3] prijali Európsky parlament a Rada dňa 23. októbra 2007. Je postavený na troch oblastiach (zlepšiť zdravotné zabezpečenie občanov, podporovať zdravie, vytvárať a šíriť informácie a vedomosti o zdraví) a má finančný rámec vo výške 321 500 000 EUR. Umožňuje dopĺňať, podporovať politiky členských štátov a pridávať im hodnotu, a tak prispievať k zvýšenej solidarite a prosperite v Európskej únii ochranou a podporou zdravia a bezpečnosti ľudí a skvalitňovaním verejného zdravia. Stratégia EÚ v oblasti zdravia Dňa 23. októbra 2007 bola prijatá biela kniha „Spoločne za zdravie: strategický prístup EÚ na obdobie 2008 – 2013”[4]. V súvislom a komplexnom rámci spája súbor politík EÚ, ktoré majú vplyv na zdravie. Jej cieľmi sú podporovať dobrý zdravotný stav v starnúcej Európe propagovaním dobrého zdravotného stavu počas celého života, chrániť občanov pred ohrozeniami zdravia vrátane prenosných chorôb a bezpečnosti pacienta a podporovať dynamické systémy zdravotníctva a nové technológie. Stanovuje zásady, ktoré sú oporou zdravotnej politiky: potreba hodnotového prístupu, zdravie a blahobyt, posilnenie hlasu EÚ v oblasti zdravia vo svete a integrácia zdravia do všetkých politík. Z tohto hľadiska Komisia zabezpečí posudzovanie vplyvu vypracovaných hlavných politík a činností na zdravie. PREHĽAD ROZPOČTU NA ROK 2007 Celkový rozpočet programu na obdobie 2003 – 2008 predstavoval 354 mil. EUR. Rozpočet na rok 2007 sa rozhodnutím Komisie 2007/102/ES z 12. februára 2007, ktorým sa prijíma plán práce na rok 2007 na implementáciu akčného programu Spoločenstva v oblasti verejného zdravia (2003 – 2008) vrátane ročného pracovného programu pre granty[5] odhadol na 41 870 000 EUR. Prevádzkový rozpočet bol stanovený na 40 638 000 EUR a administratívny rozpočet na 1 232 000 EUR. GRANTY Výzva na predkladanie návrhov Jediná výzva na predkladanie návrhov, ktorá pokrývala všetky činnosti pracovného plánu na rok 2007, bola uverejnená 16. februára 2007 a termín uzávierky bol 20. mája 2007. Bola uverejnená v Úradnom vestníku[6], na internetovej stránke Výkonnej agentúry pre program verejného zdravia ( Executive Agency for the Public Health Programm; PHEA )[7] a na internetovom portáli Europa[8]. Pre zainteresované strany a odborníkov z oblasti zdravotníctva, ktorí mali záujem o predloženie návrhov v rámci Programu verejného zdravia (2003 – 2008), sa 28. februára konal v Luxemburgu informačný deň. Okrem toho sa uskutočnili aj národné informačné dni vo Vilniuse, Varšave, v Madride, Seville, Ríme, Sofii a Lisabone. Predbežná suma pre výzvu na predkladanie návrhov predstavovala 33 888 000 EUR. Celkový počet predložených žiadostí pre tieto tri oblasti bol 222 (z toho 93 pre oblasť informácie o zdraví, 17 pre oblasť ohrozenia zdravia a 112 pre oblasť determinanty zdravia). Počas kontrolnej a výberovej fázy bolo vylúčených sedem žiadostí z dôvodu, že neboli predložené včas alebo boli predložené neúplné. Zvyšných 215 návrhov bolo predložených na preskúmanie skupinám odborníkov zloženým z nezávislých expertov, aby posúdili všetky kritériá obsiahnuté v rozhodnutí Komisie 2007/103/ES, ktorým sa ustanovujú všeobecné zásady a kritériá výberu a financovania akcií v rámci programu verejného zdravia (2003 – 2008)[9], a tiež zástupcov Generálneho riaditeľstva pre zdravie a ochranu spotrebiteľa, zodpovedných za posúdenie politicky relevantných kritérií. Výbor pre hodnotenie, zložený zo zástupcov Generálneho riaditeľstva pre zdravie a ochranu spotrebiteľa a Generálneho riaditeľstva pre výskum, Generálneho riaditeľstva pre Eurostat a PHEA, zostavil konečný zoznam návrhov odporúčaných na financovanie podľa oblastí, konsolidovaný náhradný zoznam a súhlasil s návrhmi, ktoré sa mali zamietnuť. Konečný zoznam návrhov odporúčaných na financovanie, konsolidovaný náhradný zoznam a návrhy, ktoré sa mali zamietnuť, boli predložené 39 externým posudzovateľom. Výsledkom procesu hodnotenia bol vypracovaný zoznam 63 projektov (23 pre oblasť informácie o zdraví, 11 pre oblasť ohrozenia zdravia a 29 pre oblasť determinanty zdravia) v celkovej sume 37 575 948 EUR a náhradný zoznam 11 projektov (8 pre oblasť informácie o zdraví a 3 pre oblasť determinanty zdravia) v celkovej sume 4 523 107 EUR. Štatistické informácie o výzve na predkladanie návrhov na rok 2007 sú k dispozícii v „Štatistickej analýze výzvy na predkladanie návrhov na rok 2007 v rámci programu verejného zdravia“, uverejnenej na portáli PHEA[10]. V septembri 2007 výbor pre implementáciu akčného programu Spoločenstva v oblasti verejného zdravia (2003 – 2008) vyjadril priaznivé stanovisko k financovaniu návrhov vybraných v procese hodnotenia. Výzvy na predkladanie ponúk Mnohé akcie sa iniciovali prostredníctvom výziev na predkladanie ponúk alebo využitím existujúcich rámcových zmlúv. Najvýznamnejšie sú tieto: - Výroba televízneho spotu o výžive, ktorý bol vysielaný počas futbalových zápasov Ligy majstrov UEFA. Náklady na vytvorenie znášala reklamná agentúra, ktorá vyhrala súťaž, a Komisia hradila náklady na produkciu. - Ďalšie udržiavanie, rozvoj a propagácia portálu Európskej únie o verejnom zdraví[11]. - Rozvoj internetového informačného nástroja o kvalite vzduchu vo vnútorných priestoroch v spolupráci so Spoločným výskumným centrom ( Joint Research Centre; JRC ). - Administratívna dohoda s JRC o nadviazaní na Rámcový dohovor WHO o kontrole tabaku, o vedeckej podpore a analýze prísad do tabaku. - Ďalší vývoj informačného systému systému včasného varovania a softvéru pre prevádzkové prostriedky EÚ v prípade mimoriadnych udalostí v oblasti zdravia. Ďalší rozvoj infraštruktúry krízového riadenia na úrovni EÚ. - Usmernenia pre aplikáciu noriem a špecifikácií Spoločenstva, pokiaľ ide o systémy kvality pre krv/zložky krvi, tkanivá a bunky. - Niekoľko seminárov a konferencií, ktoré spojili vedcov, zainteresované strany a verejné orgány. - Niekoľko posúdení vplyvu vrátane vplyvu na zdravotnícke služby a stratégiu v oblasti zdravia. Spolupráca s medzinárodnými organizáciami Komisia ďalej zlepšila svoju spoluprácu so Svetovou zdravotníckou organizáciou (WHO) , keď v marci 2007 podpísala zmluvy na sedem nových spoločných projektov v celkovej sume 4 242 963 EUR, z ktorých 60 % je financovaných programom verejného zdravia Spoločenstva (2003 – 2008). Tieto zmluvy sa týkajú priorít zdravotnej politiky EÚ v oblasti životného prostredia a zdravia, úrazov, rovnosti v oblasti zdravia, zdravotného zabezpečenia, zdravotníckych služieb, alkoholu a záchranných služieb. Projekty bude realizovať regionálny úrad WHO pre Európu v priebehu troch rokov. Dňa 12. júna 2007 sa uskutočnilo stretnutie na vysokej úrovni medzi Dr. Margaret Chanovou, generálnou riaditeľkou WHO, predsedom Komisie Barrosom a komisármi Kyprianouom a Potočnikom, ktorí diskutovali o strategických zdravotných prioritách, ako sú zdravotné dôsledky klimatických zmien, celosvetové zabezpečenie zdravia a zlepšenie výsledkov týkajúcich sa zdravia v Afrike. Dňa 18. októbra 2007 sa uskutočnilo stretnutie medzi vyššími úradníkmi WHO a Komisiou. Čo sa týka spolupráce s Organizáciou pre hospodársku spoluprácu a rozvoj (OECD) , zmluvy medzi OECD a Komisiou boli podpísané v júni 2007 a OECD počas európskeho fóra o zdraví v Gasteine v októbri 2007 zorganizovala seminár o „Nedostatku a migrácii pracovnej sily v zdravotníctve“. Spomedzi ostatných zasadnutí OECD sa Komisia zúčastnila zasadnutia korešpondentov OECD v októbri 2007 v Paríži. Na základe výsledkov zberu pilotných údajov o migrácii zdravotníckych odborníkov podľa „Projektu o pracovnej sile v zdravotníctve a jej migrácii“[12] navrhol sekretariát OECD, aby sa nový pravidelný zber údajov o migrácii zdravotníckych odborníkov podľa Údajov OECD týkajúcich sa zdravia zameral čo najviac na lekárov školených v zahraničí ako na kľúčový prvok pri posudzovaní úlohy dosahu medzinárodnej mobility lekárov. Spoločná práca s Eurostatom a WHO pokračovala na systéme zdravotných účtov tiež na základe priamej dohody. Subdelegovanie právomocí na Eurostat V súlade s odsekom 2.5 prílohy I pracovného plánu na rok 2007[13] bol vyhradený rozpočet v sume 400 000 EUR na subdelegovanie právomocí na Eurostat s cieľom podporiť: 1. vnútroštátne štatistické úrady pri implementácii hlavných modulov európskeho prieskumu na zisťovanie zdravotného stavu (EHIS) v období 2007 – 2008 (definované v štatistickom programe na rok 2007); 2. vnútroštátne štatistické úrady pri implementácii a ďalšom rozširovaní systému zdravotných účtov v EÚ (v spolupráci s OECD a WHO). Pre prvú z týchto činností bolo pridelených 200 000 EUR. V júni 2007 Eurostat vyhlásil výzvu na predkladanie návrhov obmedzených na inštitúcie patriace do európskeho štatistického systému. Bolo prijatých 13 žiadostí. Výsledkom vyhodnotenia žiadostí – na ktorom sa zúčastnil zástupca Generálneho riaditeľstva pre zdravie a ochranu spotrebiteľa – bolo prijatých 11 žiadostí. Pridelený rozpočet 200 000 EUR spolu so sumou 555 716,15 EUR z vlastného rozpočtu Eurostatu plánovaného na implementáciu EHIS tvoril celkovú sumu 755 716,15 EUR, ktorá sa použila na 11 grantov udelených členským štátom EÚ. Pridelený rozpočet 200 000 EUR bol úplne vyčerpaný (určený na granty pre dve krajiny: Cyprus a Lotyšsko). Pre druhú činnosť bolo pridelených 200 000 EUR. V júli 2007 Eurostat vyhlásil výzvu na predkladanie návrhov obmedzených na inštitúcie patriace do európskeho štatistického systému. O grant na tento špecifický projekt požiadalo sedem krajín. Výsledkom vyhodnotenia týchto žiadostí bolo prijatie všetkých sedem žiadostí a vyčlenená bola suma 165 160,31 EUR, čo predstavuje 82,6 % zo stanoveného rozpočtu pre tento projekt. Štrukturálna podpora Výkonná agentúra pre program verejného zdravia Technickú, vedeckú a administratívnu pomoc potrebnú na implementáciu výzvy na predkladanie návrhov na rok 2007 poskytla Výkonná agentúra pre program verejného zdravia (PHEA), ktorá bola založená rozhodnutím 2004/858/ES[14]. V roku 2007 zorganizovala výzvu na predkladanie návrhov, koordinovala hodnotenie predložených projektov a dohodla a podpísala dohody týkajúce sa grantov. Program verejného zdravia na obdobie 2003 – 2008: Predbežné hodnotenie Ako vyžaduje článok 12 ods. 3 rozhodnutia č. 1786/2002/ES[15], bolo vykonané externé hodnotenie prvých troch rokov implementácie a prínosov programu. Záverečná správa bola dokončená a uverejnená v roku 2007 a jej obsah je k dispozícii na portáli Europa[16]. Hoci vyhodnotenie dospelo do veľkej miery k pozitívnym záverom, boli navrhnuté určité odporúčania a boli zohľadnené v už čiastočne realizovanom akčnom pláne. Závery vyhodnotenia boli oznámené Európskemu parlamentu, Rade, Európskemu hospodárskemu a sociálnemu výboru a Výboru regiónov v roku 2008. HLAVNÉ ČINNOSTI V ROKU 2007 Zdravotné informácie Príprava správy o implementácii odporúčania Rady z 2. decembra 2003 o skríningu rakoviny[17] sa začala vo februári 2007. V lete bol členským štátom zaslaný dotazník, na ktorý boli prijaté odpovede z 18 členských štátov. Dotazník predstavuje jeden z pilierov správy. Ďalšie údaje poskytuje Medzinárodná agentúra pre výskum rakoviny v rámci niekoľkých projektov programu verejného zdravia. Predpokladá sa, že správa bude uverejnená v druhom štvrťroku 2008. Príprava oznámenia Komisie o európskej činnosti v oblasti zriedkavých chorôb sa začala na jar 2007. Počas portugalského predsedníctva sa konala v Lisabone európska konferencia o zriedkavých chorobách, počas ktorej boli ohlásené verejné konzultácie[18] k tomuto oznámeniu. Ohrozenia zdravia Najdôležitejšie prípady ochorení oznámených v roku 2007 prostredníctvom systému včasného varovania a reakcie ( Early Warning and Response System; EWRS ), ktorý bol zriadený rozhodnutím č. 2119/98/EC[19], sa týkali: vypuknutia horúčky Chikungunya v Taliansku; hemoragickej horúčky vyvolanej vírusom Ebola v Ugande; nepriaznivého účinku vakcíny HBV vo Vietname; prípadu multirezistentnej tuberkulózy, ktorá postihla občana USA cestujúceho z USA do EÚ; prípadu salmonely Tennessee a prípadu legionárskej choroby diagnostikovanej u turistov EÚ v Thajsku. Okrem týchto prípadov bolo zaslaných niekoľko správ týkajúcich sa informácií o opatreniach plánovaných alebo realizovaných v členských štátoch ako reakcia na výskyt vtáčej chrípky buď v EÚ alebo mimo nej. Prevádzka informačného nástroja EWRS bola úspešne prenesená do európskeho strediska pre prevenciu a kontrolu chorôb (ECDC). Po testovaní bola aplikácia 17. novembra 2007 sprevádzkovaná on-line, pričom Komisia pokračuje v zabezpečení spolupráce vnútroštátnych opatrení, ako sa ustanovuje v právnych predpisoch Spoločenstva o prenosných chorobách. Posudzovanie plánu pripravenosti členských štátov EÚ je dvojročný proces. Táto práca sa začala v prvom štvrťroku 2005 a skončila v októbri 2007. V roku 2007 sa Generálne riaditeľstvo pre zdravie a ochranu spotrebiteľa aktívne zapojilo do práce tímu spoločného posudzovania ECDC-WHO-EK pri návšteve siedmich členských štátov: Malta, Fínsko, Cyprus, Slovinsko, Bulharsko, Estónsko a Rumunsko. Zistilo sa, že členské štáty vynaložili značné úsilie na zlepšenie svojich plánov pripravenosti a každá krajina zdôraznila určité sféry odborných znalostí. Vzhľadom na to bolo niekoľko členských štátov požiadaných, aby prezentovali svoje osvedčené postupy a podelili sa o svoje skúsenosti na štvrtom spoločnom seminári EK-ECDC-WHO o pripravenosti na pandemickú chrípku [20], ktorý sa konal v roku 2007 v Luxemburgu. Stretli sa na ňom zástupcovia nielen z 27 krajín EÚ, ale aj zo všetkých 53 krajín, ktoré patria pod regionálny úrad WHO pre Európu. Boli pozvaní medzinárodne uznávaní odborníci, aby informovali o najnovších vývojoch vedeckého výskumu v oblasti chrípky, vtáčej chrípky a pandemickej chrípky. Seminár poskytol príležitosť na výmenu skúseností medzi krajinami na stretnutiach venovaných osvedčeným postupom a počas dvoch komunikačných cvičení a prípravy nemocníc. V roku 2007 dostal Výbor pre zdravotnú bezpečnosť obnovený mandát a vypracoval svoj rokovací poriadok a novú štruktúru. Podpora priorít Výboru pre zdravotnú bezpečnosť, identifikovaných v jeho viacročnom pracovnom pláne, bude otvorená podpore programu verejného zdravia EÚ. Bola vyhlásená výzva na predkladanie ponúk na uzatvorenie rámcovej zmluvy pre navrhnutie, plánovanie, vykonávanie a vyhodnocovanie cvičení týkajúcich sa záležitostí verejného zdravia. Päť cieľových výstupov tvoria prípadové štúdie, nácvik náročných a praktických situácií, cvičenia riadiaceho personálu, cvičenia v teréne a odborné prípravy, všetky so špeciálnym zameraním na riadenie rizík v oblasti nových a vynárajúcich sa ohrození zdravia, ako sú chemické, biologické a rádioaktívne ohrozenia, pandémie alebo prenosné choroby. Determinanty zdravia Cieľom „Oznámenia Komisie o boji proti HIV/AIDS v rámci Európskej únie a v susedných krajinách (2006 – 2009)“[21] bolo naďalej pokračovať v pravidelnej spolupráci a v konzultáciách s členskými štátmi a zainteresovanými stranami, najmä prostredníctvom výskumného tímu pre HIV/AIDS a fóra občianskej spoločnosti v oblasti HIV/AIDS. Konferencia „Dialóg EÚ a Ruska o HIV/AIDS“ prehĺbila spoluprácu medzi Komisiou a východnými susedmi. Medzi iniciatívy svetového dňa boja proti AIDS patrili návštevy škôl komisárom Kyprianouom a ministrami zdravotníctva v príslušných členských štátoch, ako aj ukážka aktivít Komisie v boji proti HIV/AIDS. V záveroch Rady zo zasadnutia konaného v máji 2007 sa Komisia vyzvala, aby pokračovala v práci zameranej na prevenciu HIV/AIDS a k zlepšeniu prístupu k antiretrovirálnym liekom v Európe. Tento proces po Brémach znamená spoluprácu medzi členskými štátmi, trojicou prezidentov, farmaceutickým priemyslom a občianskou spoločnosťou. Pokiaľ ide o alkohol , rok 2007 bol poznamenaný zavedením realizačnej štruktúry pre „Oznámenie Komisie o stratégii EÚ na podporu členských štátov pri znižovaní rozsahu škôd súvisiacich s požívaním alkoholu“[22], prijatého v októbri 2006. S cieľom realizovať stratégiu boli prijaté tieto opatrenia: - Vytvorenie Európskeho fóra pre alkohol a zdravie a následne zriadenie dvoch pracovných skupín („Aspekty konzumácie alkoholu u mládeže“ a „Marketingová komunikácia“). Hlavným cieľom tohto fóra je stimulovať konkrétnu činnosť všetkých príslušných zainteresovaných strán zameranú na zníženie škôd súvisiacich s požívaním alkoholu. Do konca roku 2007 členovia fóra predložili 75 záväzkov konať. Obsah a realizácia týchto záväzkov je k dispozícii na internetovej stránke Komisie[23]. - Zriadenie Výboru pre národnú politiku a činnosť, zloženého zo zástupcov členských štátov. Tento výbor sa zameriava najmä na ďalší rozvoj a spoluprácu politík v oblasti boja proti alkoholu. - Príprava na zriadenie Výboru pre zber údajov, ukazovatele a definície, ktorý bude smerovať úsilie na poskytovanie porovnateľných a pravidelne aktualizovaných údajov o spotrebe alkoholu, návykoch týkajúcich sa pitia alkoholu a škodách súvisiacich s požívaním alkoholu, ako aj o spoločných ukazovateľoch a definíciách. Komisia prijala v máji 2007 bielu knihu o stratégii riešenia zdravotných problémov súvisiacich s výživou, nadváhou a obezitou v Európe[24], na základe analýzy reakcií na zelenú knihu „Podpora zdravého stravovania a telesnej aktivity: európsky rozmer prevencie nadváhy, obezity a chronických ochorení“[25] a posúdení vplyvu. S cieľom realizovať túto stratégiu Komisia zriadila skupinu na vysokej úrovni pre výživu a telesnú aktivitu (prvé zasadnutie 29. novembra). V záveroch Rady z decembra 2007 o uvedení Stratégie riešenia zdravotných problémov súvisiacich s výživou, nadváhou a obezitou v Európe do činnosti sa potvrdili hlavné body vyzdvihnuté v bielej knihe Komisie, ako je pokračovať v ďalšom rozvoji platformy EÚ, zriadiť skupinu na vysokej úrovni pre výživu a telesnú aktivitu a uvažovať nad znížením spotreby soli ako jej prvou témou. Európska akčná platforma pre výživu, telesnú aktivitu a zdravie[26] sa stretla päťkrát na plenárnych zasadnutiach a prispela k dvom seminárom (jeden o výžive a telesnej aktivite na pracovisku a druhý o telesnej aktivite). Členovia platformy pokračovali v realizácii viac ako 200 záväzkov týkajúcich sa akcií na zastavenie a zvrátenie súčasných trendov smerujúcich k obezite. Pokračovala kampaň EÚ proti fajčeniu „HELP: Za život bez tabaku “ 2005 – 2008, zameraná najmä na dospievajúcich (vo veku 15 – 18 rokov) a mladých dospelých (18 – 30 rokov). V priebehu 30 mesiacov viac ako 46 000 televíznych spotov prostredníctvom 96 vnútroštátnych televíznych kanálov a internetu oslovilo viac než 3,2 miliárd divákov v cieľovej skupine mladých ľudí. Súbežne si pozrelo portál EÚ „Help“[27] viac ako 4,2 miliónov ľudí a viac ako 5000 novinových článkov bolo uverejnených v európskej tlači. V rámci kampane zameranej na meranie CO začatej v marci sa vykonalo 200 000 testov a zorganizovalo viac ako 600 národných podujatí po celej EÚ. A napokon sa v členských štátoch prostredníctvom národných činností propagoval Manifest európskej mládeže proti tabaku[28], ktorý vypracovali samotní mladí ľudia na základe 25 vnútroštátnych konzultácií. Nadväzujúc na rozsiahle verejné konzultácie[29] na základe zelenej knihy „Zlepšovanie duševného zdravia obyvateľstva: K stratégii duševného zdravia pre Európsku úniu“[30] z októbra 2005 ohlásila Komisia na zasadnutí Rady EPSCO v decembri 2007 zorganizovanie konferencie na vysokej úrovni o duševnom zdraví s cieľom zriadiť Európsky pakt za duševné zdravie. Komisia úzko spolupracovala s portugalským predsedníctvom na zdôraznení zdravia migrantov ako priority. Program verejného zdravia (2003 – 2008) poskytol finančnú podporu konferencii „ Zdravie a migrácia v Európskej únii: Lepšie zdravie pre všetkých v inkluzívnej spoločnosti“, ktorá sa konala v septembri 2007 v Lisabone. Na konferencii vystúpil komisár Kyprianou. Komisia prijala dňa 18. apríla 2007 správu o implementácii odporúčania Rady z 18. júna 2003 o prevencii a znižovaní zdravotnej ujmy súvisiacej s drogovou závislosťou[31]. Táto správa prichádza najmä k záveru, že zásahy na znižovanie poškodenia zdravia vo väzniciach v rámci Európskej únie stále nie sú v súlade so zásadou rovnosti medzi zdravotníckymi službami a starostlivosťou (vrátane zníženia poškodenia zdravia) vo vnútri väznice a tými, ktoré sú dostupné spoločnosti mimo väznice, ako je stanovené v odporúčaní Rady z roku 2003 a príslušnými orgánmi OSN. Komisia prijala 10. decembra 2007 Oznámenie o správe o dosiahnutom pokroku v roku 2007 týkajúcej sa implementácie protidrogového akčného plánu EÚ (2005 – 2008)[32]. Ďalej sa prijalo niekoľko opatrení, aby sa splnili záväzky vyplývajúce z akčného plánu EÚ v oblasti životného prostredia a zdravia na roky 2004 – 2010. Odborná pracovná skupina odborníkov pre kvalitu vzduchu vo vnútorných priestoroch sa stretla dvakrát v roku 2007, aby poskytla Komisii poradenstvo v oblasti programov a politík EÚ týkajúcich sa kvality ovzdušia a v oblasti akcií zameraných na zníženie emisií/koncentrácií príslušných znečisťujúcich látok. Posúdenie rizika Vedecké výbory príslušné pre program verejného zdravia (2003 – 2008) boli financované podľa odseku 2.4, prílohy I pracovného plánu na rok 2007[33]. V priebehu roku 2007 prijali tri vedecké výbory[34], menovite Vedecký výbor pre spotrebné výrobky (Scientific Committee on Consumer Products; SCCP), Vedecký výbor pre zdravotné a environmentálne riziká (Scientific Committee on Health and Environmental Risks; SCHER) a Vedecký výbor pre vynárajúce sa a nedávno identifikované zdravotné riziká (Scientific Committee on Emerging and Newly Identified Health Risks; SCENIHR), celý rad stanovísk k vedeckému posúdeniu zdravotných alebo environmentálnych rizík. Týkali sa určitých farieb na vlasy používaných v Európe (ako súčasť systematického skúmania možných rizík rakoviny, aby sa zostavil zoznam takýchto látok), nanomateriálov v kozmetických výrobkoch, nebezpečných látok (určité „existujúce látky“ posudzované podľa nariadenia 793/93), látok znečisťujúcich vnútorné ovzdušie, aby poskytli Komisii skutočne vedecký podklad pre rozvoj a realizáciu politík týkajúcich sa vnútorného ovzdušia (keďže je to jeden z hlavných záujmov environmentálneho zdravia v Európe), zubných amalgámov a ich náhrad, ako aj účinkov bezdymových tabakových výrobkov. Čo sa týka elektromagnetických polí , Generálne riaditeľstvo pre zdravie a ochranu spotrebiteľa začalo pripravovať správu o realizácii odporúčania Rady 1999/519/ES o obmedzení vystavenia širokej verejnosti účinkom elektromagnetických polí. Bola založená pracovná skupina vládnych expertov z členských štátov, aby podporila prípravu správy, ktorej uverejnenie sa predpokladá v prvej polovici roku 2008. V októbri 2007 sa v Bruseli konal prvý výročný seminár Dialóg o bezpečnosti nanotechnológií pre úspech, ktorý bol zameraný na nanotechnológie v spotrebných výrobkoch vrátane potravín, kozmetiky a lekárskych aplikácií[35]. [1] Ú. v. ES L 271, 9.10.2002, s. 1. [2] http://europa.eu.int/comm/health/ph_programme/keydo_programme_2003_2008_en.htm. [3] Rozhodnutie Európskeho parlamentu a Rady č. 1350/2007/ES z 23. októbra 2007, ktorým sa ustanovuje druhý akčný program Spoločenstva v oblasti zdravia (2008 – 2013) (Ú. v. EÚ L 301, 20.11.2007, s. 3). [4] KOM(2007)630, v konečnom znení, 23.10.2007. [5] Ú. v. EÚ L 46, 16.2.2007, s. 27. [6] Ú. v. EÚ C 34, 16.2.2007, s. 11. [7] http://ec.europa.eu/phea/documents/Call_text_2007.pdf. [8] http://ec.europa.eu/health/dyna/whatsnew/whatsnew_en.cfm. [9] Ú. v. EÚ L 46, 16.2.2007, s. 45. [10] http://ec.europa.eu/phea/documents/10_QAbis.pdf. [11] http://health.europa.eu. [12] http://www.oecd.org/document/47/0,3343,en_2649_33931_36506543_1_1_1_1,00.html. [13] Ú. v. EÚ L 46, 16.2.2007, s. 27. [14] Ú. v. EÚ L 369, 16.12.2004, s. 73. [15] Ú. v. ES L 271, 9.10.2002, s. 1. [16] http://ec.europa.eu/health/ph_programme/documents/evaluation/PHP_evaluation_en.pdf. [17] Ú. v. EÚ L 327, 16.12.2003, s. 34. [18] http://ec.europa.eu/health/ph_threats/non_com/cons_rare_dis_en.htm. [19] Rozhodnutie Európskeho parlamentu a Rady č. 2119/98/ES z 24. septembra 1998, ktorým sa v Spoločenstve zriaďuje sieť na epidemiologický dohľad a kontrolu prenosných ochorení (Ú. v. ES L 268, 3.10.1998, s. 1 – 7). [20] http://ec.europa.eu/health/ph_threats/com/Influenza/ev_20070925_en.htm. [21] http://eur-lex.europa.eu/LexUriServ/LexUriServ.do?uri=COM:2005:0654:FIN:SK:PDF. [22] http://ec.europa.eu/health/ph_determinants/life_style/alcohol/documents/alcohol_com_625_en.pdf. [23] http://ec.europa.eu/health/ph_determinants/life_style/alcohol/Forum/alcohol_forum_en.htm. [24] KOM (2007) 279 v konečnom znení, 30.5.2007. [25] http://ec.europa.eu/health/ph_determinants/life_style/nutrition/documents/nutrition_gp_sk.pdf. [26] http://ec.europa.eu/health/ph_determinants/life_style/nutrition/platform/platform_en.htm. [27] http://www.help-eu.com/. [28] http://ec.europa.eu/health/ph_determinants/life_style/Tobacco/help/manifesto_en.htm. [29] http://ec.europa.eu/health/ph_determinants/life_style/mental/green_paper/consultation_en.htm. [30] http://ec.europa.eu/health/ph_determinants/life_style/mental/green_paper/mental_gp_sk.pdf. [31] KOM (2007) 199. [32] KOM (2007) 781. [33] Ú. v. EÚ L 46, 16.2.2007, s. 27. [34] http://ec.europa.eu/health/ph_risk/committees/committees_en.htm. [35] http://ec.europa.eu/health/ph_risk/ev_20071025_en.htm.